RO Jurnalul Oficial al Uniunii Europene C 287/10

Invitație de a prezenta observații în temeiul articolului 1 alineatul (2) din partea I și a articolului 6 alineatul (1) din partea II din Protocolul 3 la Acordul dintre statele AELS privind instituirea unei Autorități de Supraveghere și a unei Curți de Justiție, cu privire la un presupus ajutor de stat acordat companiei Scandinavian Airlines prin intermediul unei noi facilități de credit de tip revolving

2013/C 287/07

Prin Decizia nr. 259/13/COL din 19 iunie 2013, reprodusă în versiunea lingvistică autentică în paginile care urmează acestui rezumat, Autoritatea AELS de Supraveghere a deschis procedura prevăzută la articolul 1 alineatul (2) din partea I, precum și la articolul 4 alineatul (4) și la articolul 6 alineatul (1) din partea II a Protocolului 3 la Acordul dintre statele AELS privind instituirea unei Autorități de Supraveghere și a unei Curți de Justiție. Autoritățile norvegiene au primit, spre informare, o copie a deciziei respective.

Prin prezenta, Autoritatea AELS de Supraveghere invită statele AELS, statele membre ale UE și părțile interesate să transmită observații cu privire la măsura în cauză în termen de o lună de la publicarea prezentei notificări, la următoarea adresă:

EFTA Surveillance Authority Registry Rue Belliard/Belliardstraat 35 1040 Bruxelles/Brussel BELGIQUE/BELGIË

Observațiile vor fi comunicate autorităților norvegiene. Păstrarea confidențialității privind identitatea părții interesate care prezintă observațiile poate fi solicitată în scris, cu specificarea motivelor care stau la baza solicitării. Având în vedere, între altele, articolul 109 alineatul (2) din Acordul privind Spațiul Economic European („Acordul privind SEE”) și competența paralelă a Comisiei Europene și a Autorității în cazul de față, Autoritatea va transmite Comisiei Europene, de asemenea, toate observațiile primite, cu excepția cazului în care partea interesată care a transmis observațiile respective a prezentat obiecții motivate în mod corespunzător cu privire la o astfel de transmitere.

REZUMAT

Procedură

Prin scrisoarea din data de 5 februarie 2013, Autoritatea AELS de Supraveghere („Autoritatea”) a primit o plângere din partea European Low Fares Airline Association (ELFAA – Asociația Europeană a Companiilor Aeriene Low-Cost) privind participarea Norvegiei, a Suediei și a Danemarcei la o facilitate de credit de tip revolving („noua facilitate de credit”) în favoarea companiei Scandinavian Airlines („SAS”).

Prin scrisoarea din data de 18 februarie 2013, Autoritatea a invitat autoritățile norvegiene să prezinte observații cu privire la plângere și la presupusul ajutor de stat ilegal. Autoritățile norvegiene au răspuns prin scrisoarea din data de 25 martie 2013. De asemenea, autoritățile norvegiene au furnizat informații suplimentare prin scrisoarea din data de 6 iunie 2013.

Evaluarea măsurii

În ultimii ani, SAS a depins de facilitățile de credit externe în vederea consolidării capacității sale financiare. În această privință, SAS a beneficiat de o facilitate de credit de tip revolving începând din decembrie 2006 („facilitatea de credit anterioară”), care a fost acordată în mod exclusiv de un număr de bănci creditoare. Facilitatea de credit anterioară trebuia să expire în iunie 2013. În urma unor negocieri, băncile au acceptat o nouă facilitate de credit în noiembrie 2012, care ar urma să fie creată în comun cu cei mai mari patru acționari – Norvegia, Suedia și Danemarca („statele”) și cu principalul acționar privat, Knut and Alice Wallenberg Foundation („KAW”).

Ca urmare a celor menționate mai sus, 50 % din noua facilitate de credit este furnizată de state proporțional cu numărul de acțiuni pe care le dețin la SAS, iar restul de 50 % este furnizat de KAW împreună cu băncile creditoare care au participat la facilitatea de credit anterioară (cu excepția unei bănci). Statele și KAW participă la noua facilitate de credit în aceleași condiții ca și băncile.

Autoritatea a evaluat dacă instituirea noii facilități de credit a conferit un avantaj economic necuvenit companiei SAS și consideră că principiul pari passu nu se poate aplica, întrucât participarea autorităților publice la noua facilitate de credit nu a fost urmată de participarea niciunui investitor privat. În acest sens, creditorii bancari și-au redus la aproape jumătate contribuția la noua facilitate de credit (comparativ cu facilitatea de credit anterioară), iar Autoritatea nu poate exclude faptul că participarea creditorilor privați a fost influențată de considerente legate de expunerea lor actuală la riscul de credite în ceea ce privește creditele acordate SAS în cadrul facilității de credit anterioare, precum și de participarea statelor la noua facilitate de credit, mai degrabă decât de perspective de profitabilitate ca atare.

Autoritatea a examinat, de asemenea, dacă participarea statelor la noua facilitate de credit ar putea fi considerată acceptabilă pentru un investitor privat care operează într-o economie de piață. În acest sens, Autoritatea are îndoieli cu privire la faptul că planul de afaceri și analiza aferentă privind rentabilitatea, care constituie baza pentru participarea statelor, sunt suficient de solide pentru a convinge un investitor privat să participe la noua facilitate de credit.

În plus, în măsura în care noua facilitate de credit constituie ajutor de stat în sensul articolului 61 alineatul (1) din Acordul privind SEE, Autoritatea își exprimă îndoiala în ceea ce privește compatibilitatea acesteia cu excepțiile prevăzute la articolul 61 alineatele (2) și (3) din Acordul privind SEE. Condițiile pentru ajutorul de salvare și restructurare prevăzute în Orientările Autorității privind ajutoarele de stat pentru salvarea și restructurarea întreprinderilor aflate în dificultate nu par să fie îndeplinite.

Concluzii

În lumina considerațiilor de mai sus, Autoritatea nu poate concluziona în acest stadiu că participarea statelor la noua facilitate de credit are loc în condițiile pieței. Prin urmare, aceasta nu poate exclude un avantaj necuvenit în favoarea companiei SAS, care, potențial, este echivalent cu un ajutor de stat în sensul articolului 61 alineatul (1) din Acordul privind SEE. În plus, în măsura în care noua facilitate de credit constituie ajutor de stat în sensul articolului 61 alineatul (1) din Acordul privind SEE, Autoritatea își exprimă îndoiala în ceea ce privește compatibilitatea acesteia cu excepțiile prevăzute la articolul 61 alineatele (2) și (3) din Acordul privind SEE.

Având în vedere considerațiile de mai sus, Autoritatea a decis să inițieze procedura oficială de investigare, în conformitate cu articolul 1 alineatul (2) din partea I, cu articolul 4 alineatul (4) și cu articolul 6 alineatul (1) din partea II din Protocolul 3 la Acordul dintre statele AELS privind instituirea unei Autorități de Supraveghere și a unei Curți de Justiție. Părțile interesate sunt invitate să prezinte observații în termen de o lună de la publicarea prezentei notificări în Jurnalul Oficial al Uniunii Europene.